20. ΝΟΜΟΣ 5855 της 11/16 Οκτ. 1933 Περί διαιρέσεως εις τμήματα των πταισματοδικείων Αθηνών, Πειραιώς και Θεσσαλονίκης. Άρθρ.1.-Δια Δ/τος προκαλουμένου υπό του υπουργού της Δικαιοσύνης, μετά γνωμοδότησιν των αρμοδίων εισαγγελέων πρωτοδικών και εφετών, δύνανται τα πταισματοδικεία Αθηνών, Πειραιώς και Θεσσαλονίκης να διαιρεθώσιν εις τμήματα. Δια του αυτού Δ/τος ορίζεται η περιφέρεια εκάστου τμήματος, η έδρα αυτού και ο αριθμός των παρ’ εκάστω τμήματι τοποθετηθησομένων πταισματοδικών, υπογραμματέων και γραφέων εκ των παρά τω πταισματοδικείω υπηρετούντων. Η έδρα εκάστου τμήματος ορίζεται ει δυνατόν εντός των αστυνομικών τμημάτων και εκτείνεται εις την περιφέρειαν ενός ή πλειόνων αστυνομικών τμημάτων. Άρθρ.2.-Ορισθέντων εν τινι τμήματι πλειόνων του ενός πταισματοδικών, τας εργασίας διευθύνει ο καθ’ υπηρεσίαν αρχαιότερος. Δύναται όμως ο υπουργός της Δικαιοσύνης να κατανείμη μεταξύ αυτών τας εργασίας δι’ αποφάσεώς του. Απάντων των πταισματοδικών των τμημάτων προΐσταται ο υπό του υπουργού της Δικαιοσύνης οριζόμενος προϊστάμενος πταισματοδίκης. Άρθρ.3.-Οι παρ’ εκάστω τμήματι υπηρετούντες υπογραμματείς, γραφείς και κλητήρες ορίζονται υπό του γραμματέως του πταισματοδικείου μετά σύμφωνον γνώμην του προϊσταμένου πταισματοδικείου. Άρθρ.4.-Οι εις τα καθ’ έκαστον τμήματα υπηρετούντες πταισματοδίκαι αναπληρούσιν αλλήλους εν κωλύματι ή απουσία, εντολή του αρμοδίου εισαγγελέως των πρωτοδικών. Άρθρ.5.-Πάσα άλλη λεπτομέρεια εν σχέσει με την λειτουργίαν των πταισματοδικείων τούτων κανονισθήσεται δια Δ/τος. 